
1. Vispārējie jautājumi.
1.1. Mērķprogramma „Kultūras radošo rezidenču atbalsts” (turpmāk – mērķprogramma) ir Valsts kultūrkapitāla fonda (turpmāk – VKKF) saskaņā ar VKKF kultūras projektu konkursa nolikumu izstrādāta un īstenota programma.
1.2. Mērķprogrammas līdzekļus piešķir konkursa kārtībā.
1.3. Mērķprogrammas mērķis ir atbalstīt kultūras nozares radošās rezidences (turpmāk – rezidences), kas nodrošina iespējas kultūras profesionāļiem (turpmāk – rezidentiem) vismaz trīs mēnešus gadā uzturēties, lai strādātu radošā vidē, veicinot augstvērtīgu radošo un pētniecisko darbību, profesionālo izaugsmi, starptautisko sadarbību. 
Papildus, mērķprogrammas ietvaros var tikt organizēti pasākumi ar vietējo iedzīvotāju un rezidentu līdzdalību, tādējādi veicinot kultūras pieejamību. 

2. Mērķprogrammas konkurss, iesniedzēji, ierobežojumi projektu iesniegšanai.
2.1. Lai sasniegtu mērķprogrammas mērķi, VKKF organizē mērķprogrammas projektu konkursu. 
2.2. [bookmark: _Hlk148526016]Mērķprogrammas projektu konkursā uz atbalstu var pretendēt tikai juridiskas personas (turpmāk – pieteicēji):
2.2.1. kuras reģistrētas Latvijas Republikas Valsts ieņēmumu dienestā kā patstāvīgas vienības ar nodokļu maksātāja reģistrācijas numuru;
2.2.2. kuru statūtos vai nolikumā kā darbības veids ir noteikta ar kultūru vai mākslu saistīta darbība; 
2.2.3. kuru īpašumā vai valdījumā ir atbilstošas telpas un personāls, lai nodrošinātu rezidentu uzņemšanu un izmitināšanu;
2.2.4. kurām ir vismaz viena gada pieredze kultūras nozares radošās rezidences organizēšanā.
2.3. Mērķprogrammas projektu konkursā var piedalīties tikai tās rezidences, kas kalendārā gada laikā spēj nodrošināt vismaz 6 rezidentu uzturēšanos rezidencē, ievērojot nosacījumu, ka minimālais viena rezidenta uzturēšanās laiks rezidencē ir vismaz 2 nepārtrauktas nedēļas, maksimālais viena rezidenta uzturēšanās laiks rezidencē ir 9 nedēļas. 
2.4. Mērķprogramma tiek īstenota, izmantojot projektu finansēšanu ar vienreizēju maksājumu (lump-sum), atbalsta aprēķinā izmantojot šādu aprēķina formulu: 
Atbalsts = 1 rezidents x 1 viena diena, uzturoties rezidencē x 35 eiro, ievērojot nosacījumu, ka vienas rezidences maksimālais atbalsts mērķprogrammā nevar pārsniegt 28 000 eiro.
(Par rezidences pirmo uzturēšanās dienu tiek uzskatīta diena, kad rezidents ir ieradies rezidencē, neatkarīgi no ierašanās laika; par rezidences pēdējo uzturēšanās dienu tiek uzskatīta diena, kad rezidents ir devies prom no rezidences).
Šis aprēķins tiek piemērots neatkarīgi no rezidences faktiskajiem izdevumiem, un, īstenojot projektu, piešķirtais atbalsts var tikt izmantots, lai segtu šādus rezidences izdevumus: 
1) rezidences uzturēšana (piemēram, komunālie maksājumi, telpu un materiāltehnisko līdzekļu nomas/uzturēšanas izmaksas, patēriņa preču iegādes izmaksas, pakalpojumu izmaksas, piemēram, uzkopšana, ēdināšana un citas izmaksas, kas nepieciešamas rezidences uzturēšanai);
2) personāla atlīdzība un ar to saistītās nodokļu un nodevu izmaksas (tostarp atlīdzība personālam, kas iesaistīts rezidentu atlases procesā); 
3) dienas naudas, stipendijas un citas atlīdzības izmaksas rezidentiem. 
Ja mērķprogrammas projektu konkursā sniegtais atbalsts nav pietiekams visu ar projektu saistīto izmaksu segšanai, projekta īstenotājs var piesaistīt papildu finansējumu no citiem finanšu avotiem.
2.5. Viena juridiskā persona konkursā var iesniegt vienu projekta pieteikumu.
2.6. Projekta realizācijas periods ir no 2027. gada 1. janvāra līdz 2027. gada 31. decembrim.

3. Projektu iesniegšana.
3.1. Mērķprogrammas projektu konkursa nolikums pieejams VKKF mājaslapā (http://www.vkkf.lv).
3.2. Projekta pieteikums jāiesniedz projektu pieteikumu sistēmā https://kkf.kulturaskarte.lv
	
Lai pieslēgtos iesniegšanas sistēmai, nepieciešams kāds no valsts pārvaldes pakalpojumu portālā Latvija.lv pieejamajiem autentifikācijas līdzekļiem un juridiskās personas vārdā pieteikumu iesniedz fiziska persona, kurai ir attiecīgās juridiskās personas pārstāvības tiesības (deleģējums). 
Projekta pieteikums sistēmā jāiesniedz no 2026. gada 5. oktobra līdz 2026. gada 30. oktobrim plkst. 23:59.
 
4. Projektu pieteikumu noformējums un saturs.
Projekta pieteikums projektu pieteikumu sistēmā iesniedzams latviešu valodā, aizpildot visus obligāti norādītos laukus, un tas ietver:
4.1. informāciju par pieteicēju;
4.2. informāciju par pieteikumu (projekta nosaukums; projekta īstenošanas termiņi);
4.3. projekta aprakstu, kurā ir ietverta šāda informācija:
4.3.1. projekta kopsavilkums;
4.3.2. informācija par projekta mērķiem un uzdevumiem;
4.3.3. darbības programma;
4.3.4. informācija par paredzamajiem rezultātiem, ko plānots sasniegt, īstenojot projektu;
4.3.5. informācija par īstenotājiem;
4.3.6. informācija par plānoto mērķauditoriju (plānotais rezidentu skaits, rezidentu atlases nosacījumi, kopienas iesaiste, ja tāda paredzēta);
4.3.7. projekta vadītāja autobiogrāfija (projekta vadītāja autobiogrāfiju (CV) PDF formātā);
4.3.8. projekta tāme 2027. gadam. Tāmi veido, aizpildot projektu pieteikumu sistēmas tāmes sagatavi, tajā norādot plānoto rezidentu skaitu un dienu skaitu, VKKF prasīto summu, kā arī citu iespējamos finanšu avotus un jau esošos finanšu resursus; 
4.4. papildus jāpievieno (pielikums/-i pievienojams/-i sadaļā “Pievienotie dokumenti” PDF formāta failā/-os, viena faila  maksimālais izmērs nedrīkst pārsniegt 20 megabaitus (20 MB)):
4.4.1. detalizēta informācija par rezidences darbības modeli, personālu, uzturēšanās un darba vidi – rezidencē esošās telpas un to piemērotība rezidentu vajadzībām (dzīvojamās telpas, darba telpas, materiāltehniskais nodrošinājums utt.), sniedzot informāciju arī par rezidences piemērotību rezidentiem ar kustību/redzes/dzirdes traucējumiem, kā arī iespējām rezidences darbībā izmantot videi draudzīgus / ilgtspējīgus  risinājumus 
4.4.2. informācija par pieteicēja 2026. gadā īstenotajām rezidences programmām un rezidentu veikumu tajās,  norādot arī ārvalstu rezidentu īpatsvaru kopējā rezidentu skaitā, tai skaitā informāciju par rezidentiem no Ukrainas.
4.4.3. informācija par rezidentu atlases kritērijiem un procesu, iekļaujot konkursa nolikumu vai nosacījumu aprakstu rezidentu atlasei un dalības apstiprināšanai;
4.4.4. informācija par iespējamo mijiedarbību ar vietējo kopienu, organizējot publiskus pasākumus un aktivitātes;
4.4.5. elektroniski parakstīts apliecinājums (atbilstoši 1. pielikumā pievienotajai veidlapai).
4.5. Projektu pieteikumiem var pievienot arī citus pielikumus pēc iesniedzēja ieskata.
4.6. Visiem dokumentiem, kas pievienoti projekta pieteikumam un nav latviešu valodā, obligāti jāpievieno tulkojums (var būt bez notariāla apliecinājuma).

5. Projektu vērtēšanas administratīvie kritēriji:
5.1. [bookmark: _Hlk148526177]iesniedzamajiem projektu pieteikumiem tiek noteikti šādi administratīvie kritēriji:
5.1.1. projekta pieteikums ir iesniegts projektu konkursu grafikā noteiktajā termiņā;
5.1.2. pieteicējs ir savlaicīgi nokārtojis līdzšinējās saistības ar VKKF;
5.1.3. projekta pieteikuma noformējums un saturs atbilst šā nolikuma 4. punktā noteiktajām prasībām;
5.2. projektu pieteikumi, kas neatbilst kādam no administratīvajiem kritērijiem, netiek izvērtēti un atbalstīti.

6. Projektu vērtēšanas kvalitatīvie kritēriji.
6.1. projekta pieteikuma novērtējumu veic saskaņā ar šai tabulā noteiktajiem kvalitātes vērtēšanas kritērijiem:
	Nr.
	Kritērijs
	Maksimālais punktu skaits (20)
	Punktu skala

	6.1.1.
	Projekta pieteikuma kvalitāte, nozīmīgums un atbilstība konkursa mērķiem 
	6
	(6 punkti) Projekta pieteikums ir detalizēti izstrādāts un projekts pilnībā atbilst mērķprogrammas mērķim un nodrošinās augstvērtīgu kultūras attīstību.  
(3 punkti) Projekta pieteikums nav pietiekami detalizēti izstrādāts, bet projekts atbilst mērķprogrammas mērķim un nodrošinās kultūras attīstību.  
(0 punkti) Projekta pieteikums ir detalizēti izstrādāts, bet projekts neatbilst programmas mērķim. 

	6.1.2.
	Projektā sagaidāmo rezultātu atbilstība mērķprogrammas mērķim 
	2
	(2 punkti) Ir skaidrs sagaidāmais rezidenta radošās darbības / pētnieciskās darbības / profesionālās attīstības / starptautiskās sadarbības rezultāts, un tas veicinās kultūras nozares attīstību, kā arī nodrošinās mijiedarbību ar vietējo kopienu.
(1 punkts) Ir skaidrs sagaidāmais rezidenta radošās darbības / pētnieciskās darbības / profesionālās attīstības / starptautiskās sadarbības rezultāts un tas veicinās kultūras nozares attīstību.
(0 punkti) Sagaidāmais rezidenta radošās darbības/pētnieciskās darbības/profesionālās attīstības/ starptautiskās sadarbības rezultāts nav skaidrs.

	6.1.3.
	Piekļūstamības un ilgtspējības aspekti
	2
	(2 punkti) Projekta īstenotājs izprot piekļūstamības un ilgtspējības nozīmību. Rezidence ir piemērota arī rezidentiem ar kustību/redzes/dzirdes traucējumiem. Īstenojot projektu, tiks izmantoti videi draudzīgi / ilgtspējīgi materiāli (zaļā enerģija, pārstrāde, vietējā ražojuma patēriņš utt.). 
(1 punkts) Projekta pieteikumā ir ietverti tikai piekļūstamības aspekti vai tikai ilgtspējas aspekti.
(0 punkti) Projekta pieteikumā nav ietverti piekļūstamības un ilgtspējas aspekti.

	6.1.4.
	Rezidences darbības  modelis, personāls, uzturēšanās un darba vide
	6
	(6 punkti) Rezidences darbības modelis, personāls, uzturēšanās un darba vide ir pilnībā atbilstoša, lai sasniegtu mērķprogrammas mērķi (ir skaidra darbības struktūra, pietiekams materiāltehniskais nodrošinājums un nepieciešamais atbalsta personāls); 
(3 punkti) Rezidences darbības modelis, personāls, uzturēšanās un darba vide ir daļēji atbilstoša, lai sasniegtu mērķprogrammas mērķi (ir skaidra darbības struktūra, bet nepilnīgs materiāltehniskais nodrošinājums / atbalsta personāls).  
(0 punkti) Rezidences darbības modelis, personāls, uzturēšanās un darba vide nav atbilstoša, lai sasniegtu mērķprogrammas mērķi (nav skaidra darbības struktūra, nepilnīgs materiāltehniskais nodrošinājums / atbalsta personāls).

	6.1.5.
	Rezidentu atlases process
	2
	(2 punkti) Ir skaidrs un mērķtiecīgs rezidentu atlases process ar definētiem un pamatotiem atlases kritērijiem. 
(1 punkts) Ir skaidrs rezidentu atlases process, bet nepietiekami skaidri un pamatoti atlases kritēriji.
(0 punkti) Nav skaidrs rezidentu atlases process.

	6.1.6.



	Projekta pieteicēja līdzšinējā darbība 
	2
	(2 punkti) Projekta pieteicēja līdzšinējā darbības pieredze, kā arī projekta īstenošanā iesaistītā personāla profesionālā kvalifikācija ir atbilstoša projekta īstenošanai.
(1 punkts) Projekta pieteicēja līdzšinējā darbības pieredze, kā arī projekta īstenošanā iesaistītā personāla profesionālā kvalifikācija ir daļēji atbilstoša projekta īstenošanai.
(0 punkti) Projekta pieteicējam nav atbilstošas pieredzes, lai nodrošinātu projekta īstenošanu. 



6.2. minimāli nepieciešamais punktu skaits kvalitātes vērtēšanas kritērijos:
	 Kritērijs
	Minimāli nepieciešamais punktu skaits

	6.1.1.
	3

	6.1.2.
	1

	6.1.4.
	3

	6.1.5.
	1

	6.1.6.
	1



7. Projektu izskatīšanas kārtība.
7.1. Projektu pieteikumus, kuri atbilst konkursa mērķiem un nolikuma prasībām, saskaņā ar projektu vērtēšanas kvalitatīvajiem kritērijiem vērtē mērķprogrammas konkursa komisija (turpmāk – Komisija).
7.2. Komisijas sastāvā ir VKKF Starpdisciplināru projektu ekspertu komisijas locekļi, VKKF padomes loceklis, kurš padomē pārstāv Latvijas Pašvaldību savienību, un divi eksperti lietpratēji ar padziļinātu pieredzi kultūras radošo rezidenču darbībā. Komisijas sastāvu apstiprina VKKF padome.
7.3. Komisija no sava vidus ieceļ komisijas priekšsēdētāju. Komisija lēmumus pieņem komisijas sēdē. Komisija ir lemttiesīga, ja tās sēdē piedalās vairāk nekā puse komisijas locekļu. Komisija lēmumus pieņem ar vienkāršu balsu vairākumu. Ja balsis sadalās līdzīgi, izšķirošā ir komisijas priekšsēdētāja balss.
7.4. Veicot projekta pieteikuma novērtējumu saskaņā ar šā nolikuma 6.1. punktā noteiktajiem vērtēšanas kritērijiem, katrs Komisijas loceklis aizpilda projekta pieteikuma individuālās vērtēšanas tabulu. Komisijas locekļu sagatavotās vērtēšanas tabulas tiek apkopotas vienā kopējā tabulā, aprēķinot vidējo iegūto punktu skaitu (saskaitot Komisijas locekļu vērtējumus par katru pieteikumu un iegūto summu izdalot ar vērtējumu skaitu).
7.5. Ja projekta pieteikumam vidējais iegūto punktu skaits noteiktos kvalitātes kritērijos ir mazāks par nolikuma 6.2. punktā noteikto minimāli nepieciešamo punktu skaitu, Komisija iesaka VKKF padomei projekta pieteikumu noraidīt.


7.6. Projektu pieteikumus, kuri visos kvalitātes vērtēšanas kritērijos ieguvuši vismaz minimālo punktu skaitu, Komisija sakārto dilstošā secībā pēc iegūtā punktu skaita. 
Ja vairāki projektu pieteikumi ir ieguvuši vienādu punktu skaitu, priekšroka tiek dota projekta pieteikumam, kurš ir ieguvis augstāku vidējo punktu skaitu šā nolikuma 6.1.1. un 6.1.4. punktā noteiktajos kritērijos. Ja arī šajos apakšpunktos vairāki projektu pieteikumi ir ieguvuši vienādu punktu skaitu, Komisija, atkārtoti izvērtējot vienādi novērtētos projektus, pieņem lēmumu, kuram projekta pieteikumam tiek dota priekšroka. Pārējie projektu pieteikumi, kuriem nepietiek finansējuma, tiek noraidīti.
7.7. Projektiem, kas ieguvuši 19 līdz 20 punktus, VKKF finansējumu piešķir 100 % apmērā no projekta pieteikumā pieprasītā finansējuma, ievērojot šā nolikuma 2.4. punktā noteikto atbalsta aprēķina formulu un maksimālo atbalsta apmēru.
Projektiem, kas ieguvuši mazāk par 19 punktiem, bet atbilst šā nolikuma 6.2. punktā noteiktajām minimālajām prasībām un atbilstoši projektu pieteikumu sarindojumam ir atbalstāmi mērķprogrammai pieejamā finansējuma ietvaros, VKKF finansējumu piešķir 70 % apmērā no projekta pieteikumā pieprasītā finansējuma.
Ja 70 % apmērā aprēķinātais finansējums neatbilst šā nolikuma 2.4. punktā noteiktajai atbalsta aprēķina formulai, piešķiramais finansējums tiek samazināts līdz tuvākajai summai, kas atbilst pilnam rezidenta uzturēšanās dienu skaitam.
7.8. Komisija sniedz atzinumu VKKF padomei par līdzekļu piešķiršanu.
7.9. VKKF padome pieņem lēmumu par fonda līdzekļu sadali mērķprogrammai iesniegto projektu īstenošanai.

8. Projekta pieteicēja tiesības un pienākumi.
8.1. Projekta pieteicējs pēc apstiprinātā konkursa termiņa beigām iesniegtajā projekta pieteikumā nevar veikt izmaiņas.
8.2. Ja iesniegtais projekts saņem VKKF finansējumu, projekta pieteicējam ir pienākums pēc VKKF darbinieku pieprasījuma sniegt visu ar projekta īstenošanu saistīto informāciju, lai VKKF varētu novērtēt projekta realizācijas kvalitāti un finanšu līdzekļu izmantošanas efektivitāti un lietderību.
8.3. Ja iesniegtais projekts saņem VKKF finansējumu, projekta pieteicējam ir pienākums visos projekta publicitātes un mārketinga materiālos izmantot VKKF logo un visos publiskos paziņojumos (t.sk. sociālos tīklos) jāietver atsauce uz VKKF kā projekta finansētāju.
8.4. Persona, kura iesniedz projekta pieteikumu finanšu līdzekļu saņemšanai, ir iepazinusies ar šo Nolikumu un piekrīt visiem projektu konkursa noteikumiem, apņemas ievērot tos pilnībā, uzņemas atbildību par Nolikumā minēto prasību izpildi, kā arī ir atbildīga par projektu pieteikumā norādīto ziņu patiesumu.

9. Konkursa rezultāti.
9.1. Atbildi par konkursa rezultātiem projekta pieteicējam nosūta uz projekta pieteikumā norādīto e-pasta adresi pēc konkursa noslēguma.
9.2. Finansēto projektu saraksti tiek publicēti oficiālajā izdevumā „Latvijas Vēstnesis”, ar tiem var iepazīties arī VKKF mājaslapā (www.vkkf.lv).
9.3. [bookmark: _Hlk209452104]Finansējuma saņēmējam VKKF padomes apstiprinātajos termiņos ir jānoslēdz finansējuma līgums par piešķirtā finansējuma saņemšanu. Ja līgums netiek noslēgts minētajā termiņā, VKKF padome lemj par piešķirtā finansējuma anulēšanu. Ja Finansējuma saņēmējs ir iepriekš saņēmis VKKF finansējumu, pirms jauna līguma slēgšanas, ir jābūt nokārtotām līdzšinējo līgumu saistībām. 
9.4. [bookmark: _Hlk209452169]Finansējuma saņēmējs, slēdzot līgumu ar VKKF, iesniedz precizētu projekta finansēšanas tāmi. Tāmē drīkst būt uzrādītas tikai projekta pieteikumā norādītās pozīcijas ne lielākā apmērā par pieprasīto finansējuma apjomu.
Ja projektam saskaņā ar šā nolikuma 7.7. punktu finansējums piešķirts 70 % apmērā no projekta pieteikumā pieprasītā finansējuma, finansējuma saņēmējs pirms līguma noslēgšanas precizē projekta ietvaros nodrošināmo rezidentu skaitu un/vai rezidentu uzturēšanās dienu skaitu atbilstoši piešķirtā finansējuma apmēram.
Precizējot rezidentu skaitu un/vai uzturēšanās dienu skaitu, jāievēro šā nolikuma 2.3. punktā noteiktās prasības par minimālo rezidentu skaitu, kā arī viena rezidenta minimālo un maksimālo uzturēšanās laiku. Precizētais VKKF finansējuma apmērs aprēķināms atbilstoši šā nolikuma 2.4. punktā noteiktajai atbalsta aprēķina formulai. 
9.5. Finansējuma saņēmējam, slēdzot līgumu par VKKF finansējuma piešķiršanu, nodokļu (nodevu) parāds VID nedrīkst pārsniegt 150 EUR. Izņēmums ir gadījumi, kad maksājumu termiņš ir pagarināts, sadalīts, atlikts vai par to noslēgts vienošanās līgums. Par saistību neizpildi tiek uzskatīta arī visu nodokļu deklarāciju neiesniegšana.
9.6. Piešķirto finansējumu VKKF ieskaita organizācijas kontā Latvijas Republikas kredītiestādē. Finansējums var tikt izmaksāts divos maksājumos, otrais maksājums tiks veikts tikai pēc starpatskaites saņemšanas.

MP “KULTŪRAS RADOŠO REZIDENČU ATBALSTS” 
nolikuma 1.pielikums


	APLIECINĀJUMS
Mērķprogramma „Kultūras radošo rezidenču atbalsts”





	Es, projekta pieteicēja
	

	
	projekta pieteicēja nosaukums 

	atbildīgā amatpersona, 
	


	 
	vārds, uzvārds 

	 
	

	 
	amata nosaukums 

	
ievērojot mērķprogrammas „Kultūras radošo rezidenču atbalsts” nolikuma (Nolikuma) nosacījumus, ar parakstu apliecinu, ka 



1. projekta pieteicējs atbilst Nolikuma 2.2. punkta nosacījumiem (statūtos vai nolikumā kā darbības veids ir noteikta ar kultūru vai mākslu saistīta darbība, projekta pieteicēja īpašumā vai valdījumā ir atbilstošas telpas un personāls, lai nodrošinātu rezidentu uzņemšanu un izmitināšanu; kurām ir vismaz viena gada pieredze kultūras nozares radošās rezidences organizēšanā) un pieteikums atbilst Nolikuma 2.3. punkta nosacījumiem;

2. atbalsta gadījumā piešķirtais finansējums tiks izmantots tikai rezidences izdevumu segšanai, ievērojot Nolikuma 2.4. punkta nosacījumus;

3. ja mērķprogrammas projektu konkursā sniegtais atbalsts nebūs pietiekams visu ar projektu saistīto izmaksu segšanai, piesaistīšu papildu finansējumu no citiem finanšu avotiem;

4. projekta pieteikumā un pievienotajos dokumentos sniegtā informācija ir pilnīga un patiesa.

Apzinos, ka gadījumā, ja tiks konstatēts, ka esmu apzināti vai nolaidības dēļ sniedzis nepatiesas ziņas, projekta pieteicējam tiks liegta iespēja saņemt atbalstu.

